Document ID: 32004D0685

KOMISJONI OTSUS,
27. september 2004,
millega muudetakse otsust 2004/432/EÜ kolmandate riikide poolt nõukogu direktiivi 96/23/EÜ kohaselt esitatud jäägiseire kavade tunnustamise kohta
(teatavaks tehtud numbri K(2004) 3522 all)
(EMPs kohaldatav tekst)
(2004/685/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 1996. aasta direktiivi 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ, (1) eriti selle artikli 29 lõike 1 neljandat lõiku,
ning arvestades järgmist:
(1)
Direktiivi 96/23/EÜ kohaselt on selliste kolmandate riikide, kust liikmesriigid võivad importida loomi ja esmase loomse päritoluga tooteid (edaspidi “tooted”), ühenduse õigusaktides sätestatud loeteludesse lisamise või nendesse jäämise tingimuseks kava esitamine kõnealuste kolmandate riikide poolt, mis näeb ette nende pakutavad tagatised seoses nimetatud direktiivis nimetatud jääkide rühmade ja ainete kontrollimisega. Ühtlasi näeb direktiiv ette konkreetsed nõuded kavade esitamise tähtaegade kohta.
(2)
Komisjoni otsuses 2004/432/EÜ (2) on toodud nimekiri kolmandatest riikidest, mis on esitanud jäägiseire kava, milles on ära toodud nende poolt vastavalt kõnealuse direktiivi nõuetele pakutavad tagatised.
(3)
Teatavad kolmandad riigid on esitanud komisjonile jäägiseire kavad otsuses 2004/432/EÜ loetlemata loomade ja toodete kohta. Nende kavade hindamine ja komisjoni poolt palutud täiendav teave pakuvad piisavaid tagatisi jäägiseire suhtes nendes riikides kõnealuste loomade ja toodete osas. Seepärast tuleks kõnealused loomad ja tooted lisada nende riikide loeteludesse.
(4)
Seepärast tuleks otsust 2004/432/EÜ vastavalt muuta.
(5)
Käesolevas otsuses ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/432/EÜ lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 12. oktoobrist 2004.
Artikkel 3
Käesolev otsus on adresseeritud liikmesriikidele.
Brüssel, 27. september 2004

Labels: 17
5
0
6
15